**Reģistrētā bezdarba prognoze 2024.gadam**

**(05/02/2024)**

Latvijā joprojām ir salīdzinošs augsts ekonomiskās aktivitātes līmenis, pieaug nodarbinātības līmenis un attiecīgi arī 2024. gadā, neskatoties uz globālās ekonomikas izaugsmes vājināšanos, kopumā netiek prognozētas būtiskas bezdarba situācijas izmaiņas:

1. **Eiropas Komisijas** prognoze[[1]](#footnote-1) bezdarba līmenim (CSP Darbaspēka apsekojumā iegūstamie dati) Latvijai 2024. gadam ir 6,6%, kas ir par 0,2% procentpunktiem mazāk, kā bija prognozēts 2023.gadā (2023. gada novembrī saskaņā ar CSP datiem bezdarba līmenis bija 6,6%). Paredzams, ka 2024. gadā ekonomikas izaugsmes samazinājums tikai nedaudz ietekmēs darba tirgu, par ko liecina 2023. gadā vērojamais brīvo darba vietu samazinājums, jo sagaidāms, ka 2024. un 2025. gadā pieaugs darbaspēka trūkums un attiecīgi palielināsies darbaspēka pieprasījums darbaspēka novecošanās dēļ.
2. **OECD** prognoze[[2]](#footnote-2) bezdarba līmenim (CSP Darbaspēka apsekojumā iegūstamie dati) 2024.gadam ir 6,5%, kas ir par 0,1 procentpunktu vairāk kā tika prognozēts 2023. gadam un kā tiek prognozēts 2025. gadam.
3. **Latvijas Bankas** eksperti 2024. gadā salīdzinājumā ar 2023. gadu prognozē bezdarba līmeņa samazinājumu par 0,1% un attiecīgi tas varētu būt 6,3%, kā arī pakāpenisku samazinājumu turpmākajos gados.[[3]](#footnote-3) Latvijas Bankas eksperti, prognozējot pamatscenāriju ar tautsaimniecības veselīgas izaugsmes atjaunošanos, ir paudusi bažas par darbaspēka izmaksu pieauguma negatīvo ietekmi uz Latvijas konkurētspēju, norādot gan uz situāciju darba tirgū, ko raksturo darbaspēka trūkums, gan uzņēmumu iespējām investēt, ko traucē šķēršļi kreditēšanā un būvniecības procesā.[[4]](#footnote-4)
4. **Ekonomikas ministrija** prognozē, ka bezdarba līmenis turpinās pakāpeniski samazināties un 2024. gadā varētu būt 6,5% un 2024. gadā samazināties līdz 6,4%.[[5]](#footnote-5) Latvijas ekonomikas noturība pret ārējiem šokiem iepriekšējos gados ir ievērojami nostiprinājusies, tādejādi sankciju un eksporta tirgus sašaurināšanās tiešā ietekme uz Latvijas darba tirgu sagaidāma ierobežota.
5. **Finanšu ministrija** prognozē, ka 2024.gadā bezdarba līmenis varētu būt 6,6% un 2025. gadā samazināties līdz 6,4%.[[6]](#footnote-6) Ekonomikas izaugsmes samazinājums kara un attiecīgi tā izraisīto seku dēļ kā energoresursu cenu kāpums, ko Latvijai izdevās veiksmīgi pārvarēt, nav būtiski ietekmējis darba tirgu. Attiecīgi ekonomiskās izaugsmes sabremzēšanās un ārējā pieprasījuma kritums, palēninoties ekonomikas attīstībai visā Eiropā, ir stabilizējis bezdarba līmeni. Tādējādi saskaņā ar Finanšu ministrijas prognozēm bezdarba līmenis aptuveni tādā pašā līmenī saglabāsies arī nākamajos trīs gados, bet tautsaimniecībā nodarbināto iedzīvotāju skaits 2024. gadā vēl saglabāsies stabils, bet no 2025. gada gaidāma neliela nodarbinātības samazināšanās, kas galvenokārt saistīta ar darbspējas vecuma iedzīvotāju skaita kritumu.[[7]](#footnote-7)

Ņemot vērā iepriekš sniegto informāciju, bezdarba līmenis 2024. gadā (atbilstoši Darbaspēka apsekojuma metodikai) varētu būt robežās no 6,3% līdz 6,6%.

2023. gadā vidējais reģistrētā bezdarba līmenis (mēnešu griezumā) bija 5,7%. Vidējais reģistrētā bezdarba līmenis (saskaņā ar Labklājības ministrijas datiem) 2024.gadā tiek prognozēts 5,4% apmērā (vidēji 47 tūkstoši bezdarbnieku).

2023. gadā NVA pavisam tika reģistrētas 87 330 brīvās darba vietas, kas bija par 56 841 jeb 39,4% mazāk, salīdzinot ar 2022. gadu. Paredzams, ka 2024.gadā pieteikto vakanču skaits varētu būt līdzīgs kā 2023. gadā.

Pavisam 2023.gada laikā NVA bezdarbnieka statusu ieguva 93 188 personas (ienākošā plūsma), savukārt statusu zaudēja 96 632 personas (izejošā plūsma). Līdzīga situācija bija arī 2022.gadā, kad ienākošā plūsma bija 90 577 personas un izejošā plūsma bija 97 822 personas. Arī 2024.gadā prognozējams, ka ienākošā un izejošā plūsma varētu būt līdzīga kā iepriekšējā gadā.

2023. gada laikā kopumā darbā iekārtojās 54 539 reģistrētie bezdarbnieki, savukārt 2022. gada laikā darbā bija iekārtojušies 55 918 bezdarbnieki. 2024. gadā darbā iekārtojušos bezdarbnieku skaits varētu sasniegt 54 000.

Arī 2024. gadā tiek turpināts atbalsts Ukrainas civiliedzīvotājiem un nodarbinātības un pašnodarbinātības uzsākšanas pabalsta izmaksa pēc faktiskās darbā iekārtošanās. No 2022.gada 7.marta līdz 2023.gada beigām NVA tika reģistrēti 26 106 Ukrainas civiliedzīvotāji, no kuriem 7 721 personai piešķirts bezdarbnieka statuss, 2 733 personas iesaistījušās aktīvajos nodarbinātības pasākumos, 14 338 personām izmaksāts nodarbinātības vai pašnodarbinātības uzsākšanas pabalsts.

2024.gadā tiks turpināta NVA aktīvās darba tirgus politikas pasākumu īstenošana, pielāgojot tos izmaiņām tautsaimniecībā un vienlaikus arī palīdzot bezdarbniekiem pārvarēt tos šķēršļus, kas kavē iesaisti darba tirgū, kā arī sniedzot atbalstu darba devējiem, kuriem nepieciešams papildu darbaspēks.

Reģistrētā bezdarba prognoze tiek pārskatīta un precizēta atkarībā no situācijas attīstības tautsaimniecībā, ārējiem apstākļiem un to ietekmes uz darba tirgu.

1. <https://economy-finance.ec.europa.eu/economic-surveillance-eu-economies/latvia/economic-forecast-latvia_en> [↑](#footnote-ref-1)
2. 2 <https://data.oecd.org/unemp/unemployment-rate-forecast.htm> [↑](#footnote-ref-2)
3. <https://www.bank.lv/darbibas-jomas/monetaras-politikas-istenosana/prognozes> [↑](#footnote-ref-3)
4. https://www.lsm.lv/raksts/zinas/ekonomika/29.09.2023-latvijas-banka-korige-prognozes-inflacija-sogad-augs-straujak-ekonomika-lenak.a525827/ [↑](#footnote-ref-4)
5. <https://prognozes.em.gov.lv/lv> [↑](#footnote-ref-5)
6. https://www.fm.gov.lv/lv/tautsaimniecibas-un-budzeta-izpildes-analize [↑](#footnote-ref-6)
7. https://www.fm.gov.lv/lv/jaunums/fm-bezdarba-limenis-saglabajas-stabili-zems [↑](#footnote-ref-7)